Αγαπημένα μου παιδιά, καλησπέρα.

Μια και είχαμε ασχοληθεί ήδη με τον Μότσαρτ τους προηγούμενους μήνες, σκέφτηκα πως μια ωραία ιδέα θα ήταν να κάνουμε μια μικρή επανάληψη, μαθαίνοντας και κάποια επιπλέον πράγματα για τη ζωή αυτού του τόσο μεγάλου μουσικού. Σας υπενθυμίζω πως το βιβλίο από το οποίο σας είχα διαβάσει το κεφάλαιο που αφορά στον Μότσαρτ έχει τον τίτλο: «Δέκα Μεγάλοι Μουσουργοί», συγγραφέας του είναι η Αύρα Θεοδωροπούλου κι έχει κυκλοφορήσει από τις εκδόσεις Κέδρος.

Μια όμορφη παρουσίαση της ζωής του Μότσαρτ κάνει η Ευτυχία Τσεσμελή στο You Tube.

Πατήστε με το ποντίκι στο παρακάτω link: <https://www.youtube.com/watch?v=apOo6nJUUuI>

Βάσει των όσων έχουμε πει στην τάξη και του παραπάνω συνδέσμου στο You Tube μπορείτε, εφόσον θέλετε, να συμπληρώσετε την ασκησούλα πολλαπλών επιλογών που σας στέλνω. Οι σωστές απαντήσεις είναι: 1Β, 2Α, 3Β, 4Γ, 5Β. (Σας έχω εμπιστοσύνη πως δεν θα «κλέψετε» βλέποντας εκ των προτέρων τις απαντήσεις!)

Θέλω να σας υπενθυμίσω πως θεωρώ δεδομένο αυτό που σας τονίζω πάντα στην τάξη, το να είναι, για λόγους ασφαλείας, και κάποιος μεγαλύτερος δίπλα σας, όταν σερφάρετε στο διαδίκτυο. Τελειώνοντας σας παραθέτω ένα γλωσσάρι για κάποιους όρους που αναφέρονται στο βιντεάκι και ίσως δεν θυμάστε.

ΓΛΩΣΣΑΡΙ

Ματζόρε= χαρούμενος. Το αντίθετό του είναι το μινόρε= μελαγχολικός, λυπημένος.

Συμφωνία= μουσικό έργο προορισμένο να παίζεται μόνο από τα όργανα της ορχήστρας.

Σονάτα= μουσικό έργο προορισμένο να παίζεται μόνο από ένα μουσικό όργανο, π.χ. σονάτα για πιάνο ή σονάτα για κλαρινέτο.

Κοντσέρτο= μουσικό έργο προορισμένο να παίζεται από ένα όργανο που σαν να κάνει διάλογο με την ορχήστρα, π.χ. κοντσέρτο για φλάουτο και ορχήστρα, κοντσέρτο για βιολί και ορχήστρα.

Τέλος, σας παραθέτω άλλα δύο βιντεάκια (από την ταινία «Amadeus» του Μίλος Φόρμαν) εκ των οποίων το ένα το είχαμε δει και στην τάξη.

Πατήστε με το ποντίκι στα παρακάτω link: <https://www.youtube.com/watch?v=-ciFTP_KRy4>

<https://www.youtube.com/watch?v=5wfp8EB179g>

Στο δεύτερο link δείχνει τον Μότσαρτ να μπαίνει στο σπίτι του και να διαπιστώνει πως η γυναίκα του έχει φύγει! Η σπιτονοικοκυρά του του εξηγεί πως η ίδια την προέτρεψε να κοιτάξει και λίγο την υγεία της και να πάει σε ιαματικά λουτρά, γιατί ο Μότσαρτ είναι αφοσιωμένος μονάχα στην τέχνη του! Και όντως ήταν! Από το λογύδριο της σπιτονοικοκυράς του με αυτή την τόσο ψιλή φωνή εμπνέεται την περίφημη άρια της Βασίλισσας της Νύχτας από την Όπερα «Μαγεμένος Αυλός» που τον βλέπουμε να διευθύνει στη συνέχεια. Ο κύριος στα θεωρεία θυμάστε ποιος είναι, σωστά; Ο άνθρωπος που τον ζήλευε, αλλά και τον θαύμαζε απεριόριστα, ο Σαλιέρι.

Καλή σας ακρόαση!

Τυχόν απορίες και εντυπώσεις σας σημειώστε τις να τις πούμε, όταν με το καλό ξαναβρεθούμε!

Σας φιλώ,

Κυρία Ράνια